Imtella' Settembru 3, 2021 Rapport: Liam Carter Mitejn persuna bħalissa qegħdin jaħdmu fuq il-ġbid ta' reality show Ingliż f'diversi bnadi f'Malta. Skont il-Kummissjoni Maltija tal-Films li qed tagħti l-appoġġ tagħha fil-ġbid ta' din is-sensiela, il-produzzjoni mistennija tħalli mat-€3 miljuni fl-ekonomija Maltija. Malta u Għawdex bħalissa qed iservu bħala sfond għal produzzjoni oħra barranija… din id-darba mhux xi blockbuster ta' Hollywood iżda produzzjoni ta' Reality Show Ingliż li se jixxandar fiż-żmien li ġej. Il-produttur, Sam Salter, stqarr li Malta hija għażla naturali għall-ġbid ta' programmi ta' dan it-tip, fost l-oħrajn minħabba d-dehra distinta tal-gżejjer Maltin. Kompla jgħid li l-istorja tal-industrija tal-films tagħti kuraġġ lill-produtturi jagħżlu l-Malta għaliex jafu li se jsibu nies b'esperjenza vasta. Fi żjara fil-post fejn bħalissa għaddej il-ġbid tar-reality show, il-Kummissarju tal-Films, Johann Grech, iltaqa' ma' wħud mill-200 persuna li jiffurmaw il-krew li qed jaħdmu fuq dan il-proġett. Ma' TVM qal li din hija t-tieni darba li l-istess kumpanija għażlet lil Malta għall-ġbid tal-programm. "Qed inkomplu nsaħħu l-industrija tal-films f'Malta biex inkattru aktar impjiegi. Din hija t-tieni darba li l-kumpanija Ingliża popolari ġiet ġewwa pajjiżna. Illum ta' min jgħid li Malta qed tattira produzzjonijiet bħal dawn, din is-sena kellna żewġ reality shows u qed naħdmu biex nattiraw aktar reality shows, apparti films oħrajn u serje televiżivi li qed jagħżlu lil Malta." Is-Sur Grech qal li l-Kummissjoni Maltija tal-Films qed taħdem biex tattira aktar produzzjoniet ta' dan il-format. Pari passu ma' dan huwa semma kif qed jiġu mgħallma nies biex jaqdu l-ħtiġijiet tal-industrija marbuta ma' programmi reality show. Dan apparti t-taħriġ fl-industrija tal-films u s-serje televiżivi.